Սամվել Թումանյան

Սամվել Սարգսի Թումանյան (), քաղաքական գործիչ, Հայաստանի Ազգային ժողովի նախկին պատգամավոր։

Կենսագրություն 
Սամվել Թումանյանը ծնվել է 1949 թվականի փետրվարի 25-ին Երևանում։ 1971 թվականին ավարտել է Երևանի պոլիտեխնիկական ինստիտուտը։ Ստացել է ճարտարագետ-էլեկտրիկի որակավորումը։ Եղել է ֆիզիկամաթեմատիկական գիտությունների թեկնածու։ 1971-1974 թվականներին ՀԽՍՀ ԳԱ Գորիսի ֆիզիկատեխնիկական կենտրոնում և 1974-1975 թվականներին ԳԱ հաշվողական կենտրոնում աշխատել է կրտսեր գիտաշխատող, իսկ 1975-1979 թվականներին ԵՊՀ հատուկ կոնստրուկտորական բյուրոյում եղել է խմբի ղեկավար, կրտսեր գիտաշխատող, տնօրենի տեղակալ, գլխավոր ճարտարագետ։ 1979-1985 թվականներին եղել է «Անի» ԳԱՄ «Գառնի» գործարանի փոխտնօրեն, «Անի» ԳԱՄ «Արաքս» գործարանի տնօրեն, իսկ 1985-1999 թվականներին եղել է «Անի» ԳԱՄ գործարանի գլխավոր տնօրեն, Երևանի միկրոէլեկտրոնիկայի ԳՀՏԻ տնօրեն։

1999-2003 թվականներին եղել է Ազգային Ժողովի պատգամավոր («Միասնություն» դաշինքի համամասնական ընտրացուցակով)։ Եղել է Ազգային Ժողովի արտաքին հարաբերությունների մշտական հանձնաժողովի անդամ, «Միասնություն» խմբակցության անդամ։ 2003 թվականի մայիսի 25-ին ընտրվել է Ազգային Ժողովի ԱՄ կուսակցության համամասնական ընտրացուցակով։ Եղել է Ազգային Ժողովի ֆինանսավարկային, բյուջետային և տնտեսական հարցերի մշտական հանձնաժողովի անդամ։ 2005 թվականի փետրվարից եղել է Ազգային Ժողովի արտաքին հարաբերությունների մշտական հանձնաժողովի անդամ։ Եղել է ԱՄ խմբակցության անդամ, ԱՄ անդամ։

Պարգևներ 
1986 թվական-Ժողովուրդների բարեկամության շքանշան։

Անձնական կյանք 
Ամուսնացած է, ունի երկու երեխա։

Ծանոթագրություններ